El nou projecte, impulsat per la Filmoteca de Catalunya amb la col·laboració de la Federació Catalana de Cineclubs, potencia la difusió del cinema català i europeu
FilmoXarxa és una nova iniciativa de l'ICEC que, sota el lideratge de la Filmoteca de Catalunya i amb la complicitat de la Federació Catalana de Cineclubs, la Direcció General de Política Lingüística i l' Agència Catalana de Cooperació al Desenvolupament, pretén donar compliment a l'article 24 de la Llei del Cinema (Llei 20/20, del 7 de juliol de 2010) que encarrega a l'ICEC la creació d'una xarxa concertada de pantalles cinematogràfiques.
L'objectiu de FilmoXarxa és triple: potenciar i difondre el cinema català i europeu, i ncrementar l'oferta cinematogràfica en llengua catalana a les pantalles del país i fomentar la cultura cinematogràfica entre la ciutadania.
Els títols que, en exclusiva, formen part del catàleg de FilmoXarxa han estat triats per una Comissió amb representació de tots els estaments implicats en el projecte, i responen als criteris establerts per la Llei del Cinema per a l'exhibició en aquesta xarxa de sales d'arreu del territori; són films inèdits a Catalunya, provinents de distribuïdores independents o bé títols europeus i internacionals que es consideren d'interès cultural o artístic i que no tenen distribució comercial a Catalunya.
A aquest paquet, d'un total d'una quinzena de títols renovables cada dos anys, s'hi afegeixen els Bàsics del Cinema Català restaurats per la Filmoteca de Catalunya i també diversos documentals proposats per l'Agència Catalana de Cooperació al Desenvolupament.
Tots els films es projectaran a les pantalles adherides al projecte en versió original subtitulada en català i en format digital.
En la seva primera fase, formaran part de la FilmoXarxa els cineclubs adherits a la Federació Catalana de Cineclubs –que també s'encarregarà de la contractació dels títols, la logística de les còpies i la gestió diària del projecte–, però més endavant la iniciativa s'obrirà a altres entitats públiques o privades que acreditin la seva vinculació amb una sala d'exhibició homologada per la Llei del Cinema.
FilmoXarxa, a més, assumirà l'antiga estructura de Filmoteca a comarques, que queda integrada dins aquesta nova iniciativa.
Entre els films escollits per conformar l'oferta de la primera temporada de la FilmoXarxa hi ha produccions daneses, angleses, eslovenes i poloneses, a més de coproduccions entre diversos països de la Unió Europa.
Tots els títols són de producció recent, i han estat presentats a festivals prestigiosos.
Combinen ficció i documental, i ens parlen del passat i del futur.
Entre d'altres, estan disponibles els films del suec Ruben Östlund Play (2010), la guanyadora del premi LUX del Parlament Europeu de l'any passat Sameblod (Sang sami) (2016), d'Amanda Kernell, Le fils de Joseph (El fill de Josep) (2016), d'Eugène Green o Razredni sovraznik (L'enemic de la classe) (2013), de Rok Bicek, guardonada amb set premis de l'Acadèmia Eslovena, incloent-hi el de millor film, i amb el Premi Lux del Parlament Europeu.
Fins ara s'han adherit un total de vint cineclubs de tot Catalunya:
- Associació dels Amics del Cinema de La Vall de Ribes de Ribes de Freser
- Cineclub Diòptria de Figueres
- Cineclub de l'Associació Cultural de Granollers
- Associació Cineclub Adler de Lloret de Mar
- Cineclub La Ràpita, de Sant Carles de la Ràpita
- Cineclub Patronat Social Premianenc de Premià de Mar
- Associació Cultural Cineclub Olot
Suècia-Noruega-Gran Bretanya-Dinamarca
Dijous 13 de desembre de 2018 / 22.00 h
Dijous 20 de desembre de 2018 / 20.00 i 22.30 h
Dijous 17 de gener de 2019 / 18.30 h
Diumenge 27 de gener de 2019 / 18.30 h